Brusel 26. marca (TASR) - Európska únia privítala dnes turecký národný program reforiem ako významný míľnik na ceste k členstvu v EÚ, Ankara však podľa Bruselu musí urobiť ešte oveľa viac napríklad v takých citlivých oblastiach ako zrušenie trestu smrti.
"Program je dôležitým míľnikom v príprave Turecka na členstvo v EÚ a je prvou etapou ďalekosiahleho plánu politických reforiem," povedal dnes po rokovaní s tureckým ministrom zahraničných vecí Ismailom Cemom v Bruseli komisár pre rozšírenie Günter Verheugen. Ide podľa neho o "východiskový bod zásadnej premeny Turecka na modernú demokraciu".
Komisár však upozornil, že Turecko čaká množstvo politických výziev na ceste k EÚ. "Čo sa týka politických kritérií členstva (v únii), predbežné analýzy (programu) ukazujú, že bude treba ďalšie úsilie v takých oblastiach ako zrušenie trestu smrti či zabezpečenie kultúrnych práv pre všetkých občanov bez ohľadu na ich pôvod," vyhlásil komisár. Realizáciu plánu politických, právnych a ekonomických reforiem by Turecko nemalo podľa Verheugena ani na chvíľu odkladať.
Hoci oficiálne EÚ turecký reformný plán privítala, bruselskí diplomati ho označujú za príliš nekonkrétny, všeobecný a nejasný. Pochybujú, že ho bude krehká turecká vládna koalícia schopná realizovať.
Program, ktorý turecká vláda schválila 19. marca, síce obsahuje zrušenie trestu smrti, avšak len ako strednodobý cieľ, pričom konečné rozhodnutie bude na parlamente. V jednom z ustanovení potvrdzuje právo na používanie iných jazykov, neuvádza však žiadne konkrétne opatrenia, ako toto právo zaručiť.
Turecko má 65 miliónov obyvateľov, je členom NATO, ale štatút kandidáta na členstvo v EÚ získalo len v roku 1999. Samotné rokovania o vstupe do EÚ sa však s Ankarou ešte nezačali kvôli neplneniu základných kodanských politických kritérií.
(spravodajca TASR Robert Sermek) dem